b'\n_START_ARTICLE_\nOzkotrupno letalo\n_START_PARAGRAPH_\nOzkotrupno letalo, ang. Narrow-Body Aircraft ali Single-Aisle Aircraft, je potni\xc5\xa1ko letalo s premerom trupa med 3 in 4 metri in enim prehodom oziroma hodnikom med sede\xc5\xbei po dol\xc5\xbeini letala. Obi\xc4\x8dajno imajo od 2 do 6 sede\xc5\xbeev v vrsti. Ve\xc4\x8dinoma se uporabljajo za lete do 6000 kilometrov, za dalj\xc5\xa1e lete pa se po navadi uporabljajo \xc5\xa1irokotrupna letala. Ve\xc4\x8dinoma ozkotrupnih letal je opremljena z reaktivnimi motorji, lahko pa so tudi turbopropelerska letala, kot so na primer ATR-72, Dash 8, Be1900 in druga, ali pa so opremljena z batnimi motorji, kot na primer Douglas DC-3. Nadzvo\xc4\x8dni letali Concorde in Tupoljev Tu-144 sta prav tako bili ozkotrupni. Po navadi imajo do 200 sede\xc5\xbeev, najve\xc4\x8dje ozkotrupno letalo Boeing 757 pa jih ima 289. Segment 200-853 sede\xc5\xbeev pokrivajo \xc5\xa1irokotrupna letala.'